**Beniczky Ödön**

Benicei és micsinyei Beniczky Ödön János Antal (Zólyom, 1878. február 12. – Budapest, 1931. január 20.) politikus, miniszter, Horthy Miklós elszánt politikai ellenfele.

 Első sorban jobbról a harmadik Beniczky Ödön

Életpályája

Szülei benicei és micsinyei Beniczky János (1846-1909) és Viano Hermina voltak. 1896-tól az Alkotmány című lap politikai rovatvezetőjeként dolgozott. Az I. világháború előtt 1906-tól 1917-ig néppárti országgyűlési képviselő volt. 1917-ben Bars, majd Esztergom vármegye főispánja, a Károlyi Mihály-kormány idején kormánybiztosa is. 1919 elején lemondott, és Bécsben az ellenforradalmi Antibolsevista Comité tagja lett.

Miniszterként

A Friedrich-kormányban belügyi államtitkár, majd 1919. szeptember 11-étől belügyminiszter volt. Tárcáját 1920. március 15-éig a Huszár-kormányban is megtartotta. A kormánypártból 1920. december 23-án kilépett a legitimisták kis csoportja, Beniczky és Windischgraetz Lajos vezetésével. Mindkét királypuccsban a királyt támogatta. A második királypuccs után Beniczkyt letartóztatták, majd nem sokkal később szabadon engedték.

A „Beniczky-ügy”

[1925](https://hu.wikipedia.org/wiki/1925). [május 31-én](https://hu.wikipedia.org/wiki/M%C3%A1jus_31.) *Az Újság* c. lapban közzétette a katonai ügyészség előtt elhangzott vallomást a Somogyi-Bacsó-gyilkosságról, Horthy különítményeinek [1919-20. évi rémtetteiről](https://hu.wikipedia.org/wiki/Feh%C3%A9rterror). Ez alkalommal ismét letartóztatták és [kormányzósértésért](https://hu.wikipedia.org/w/index.php?title=Korm%C3%A1nyz%C3%B3s%C3%A9rt%C3%A9s&action=edit&redlink=1) kétévi börtönre ítélték. Szalai Miklós írja Beniczkyről: „1925. május végén a magyar politikai életet új botrány, a Beniczky-ügy rázta meg. A mindig is szélsőségesen legitimista Beniczky Ödön Az Újság c. lapban nyilvánosságra hozta azokat az adatokat, amelyek Horthynak a különböző fehérterrorista kilengésekben, egyebek között [Somogyi Béla](https://hu.wikipedia.org/wiki/Somogyi_B%C3%A9la) és [Bacsó Béla](https://hu.wikipedia.org/wiki/Bacs%C3%B3_B%C3%A9la_(%C3%BAjs%C3%A1g%C3%ADr%C3%B3))szociáldemokrata újságírók nagy port felvert meggyilkolásában való bűnrészességét igazolták. Az egész baloldal az ügyet a kormány és Horthy elleni támadásra használta fel. A legitimisták azonban, köztük [Andrássy](https://hu.wikipedia.org/wiki/Andr%C3%A1ssy_Gyula_(politikus,_1860%E2%80%931929)), akik pedig döntő vallomással szolgálhattak volna, nem avatkoztak be a küzdelembe. Pedig az üggyel egybeesett a legitimista mozgalom első országos nagygyűlése Körmenden. A kormánytámogató legitimisták nem is mertek a nagygyűlésre elmenni. De sem Andrássy, sem a többi legitimista politikus nem tett semmiféle militáns kijelentést, hanem a legitimista mozgalom kizárólag békés, alkotmányos jellegét hangsúlyozták. A baloldal arra gyanakodott, hogy a kormányzat a legitimisták hallgatását valamilyen közjogi engedmény ígéretével vásárolta meg, azonban ennél valószínűbb, hogy a legitimisták úgy ítélték meg: a helyzet semmiképpen nem alkalmas a [Bethlen-kormány](https://hu.wikipedia.org/wiki/Bethlen-korm%C3%A1ny) megbuktatására, fellépésükkel csak a kormányzósértéssel, rágalmazással és államtitok elárulásával vádolt Beniczkynek ártanának. Andrássyt az antilegitimista orgánumok Beniczky [felbujtásával](https://hu.wikipedia.org/w/index.php?title=Felbujt%C3%A1s&action=edit&redlink=1), a baloldaliak viszont Beniczky cserbenhagyásával vádolták: ő mindkét vádat erőteljesen visszautasította. A [június 18-án](https://hu.wikipedia.org/wiki/J%C3%BAnius_18.) Genfből hazatért Bethlen határozott fellépésével megvédte Horthyt, és úrrá lett a válságon. Beniczky Ödönt végül háromévi börtönre ítélték.” (Szalai, 187. old.)

Halála

Beniczky kiszabadulása után mint képviselőjelölt megbukott. Ezután visszavonult a politikai élettől. Öngyilkos lett.

Forrás: https://hu.wikipedia.org/wiki/Beniczky\_Ödön